b'\n_START_ARTICLE_\nManuel Gir\xc3\xb3 i Minguella\n_START_SECTION_\nBiografia\n_START_PARAGRAPH_\nFill de l\'industrial t\xc3\xa8xtil Joan Gir\xc3\xb3 i Prat i de Teresa Minguella i Roca, membres de la burgesia barcelonina, Manuel Gir\xc3\xb3 tenia tres germanes i tres germans, entre els quals Maria Francesca, V\xc3\xadctor, Ernest i Pere (Badalona, 1900 - Barcelona, 1995). Aquest darrer era el president de l\'empresa familiar Sociedad An\xc3\xb3nima Gir\xc3\xb3, dedicada a la fabricaci\xc3\xb3 de catifes i successora de l\'empresa fundada a Badalona durant el segle XIX pel seu avi, Josep Gir\xc3\xb3 i Blanch (Badalona, 1840), coneguda com a \xc2\xabCan Gir\xc3\xb3\xc2\xbb._NEWLINE_Manuel Gir\xc3\xb3 es va formar de jove durant quatre anys com a oficial de la marina mercant, professi\xc3\xb3 que abandon\xc3\xa0 en casar-se per tal de dedicar-se al nou negoci familiar. En aquella \xc3\xa8poca, la seva fam\xc3\xadlia havia abandonat el t\xc3\xa8xtil per tal d\'abordar un nou projecte: l\'emergent negoci cinematogr\xc3\xa0fic. El 1928, el seu pare havia fundat a Barcelona una nova empresa familiar, Orpheo Sincronic, SA, m\xc3\xa9s tard esdevinguda Maquinaria Cinematogr\xc3\xa1fica, SA (pocs anys despr\xc3\xa9s, el 1931, Joan Gir\xc3\xb3 i Prat es present\xc3\xa0 a les Eleccions generals de la Rep\xc3\xbablica amb el PRR a Barcelona). La nova empresa dels Gir\xc3\xb3, la futura OSSA, nasqu\xc3\xa9 amb la idea de subministrar els equips necessaris per a proveir les noves sales de cinema, aleshores anomenades "cinemat\xc3\xb2grafs". La primera activitat d\'aquesta nova empresa era la fabricaci\xc3\xb3 de material sonor per a la ind\xc3\xbastria del cinema, aix\xc3\xad com altra maquin\xc3\xa0ria cinematogr\xc3\xa0fica (incloent-hi projectors), arribant a aconseguir el 65% del mercat espanyol. La seva era una maquin\xc3\xa0ria moderna que esdevingu\xc3\xa9 molt superior a la de la majoria de marques del mercat.\n_START_SECTION_\nMoton\xc3\xa0utica\n_START_PARAGRAPH_\nGran apassionat de la mec\xc3\xa0nica, Manuel Gir\xc3\xb3 ja va adquirir una motocicleta amb motor de quatre temps de ben jove. Amb els anys, li compr\xc3\xa0 una Norton de carretera i una CS1 de velocitat al pilot Percy Hunt. La seva altra gran passi\xc3\xb3 eren les curses de moton\xc3\xa0utica, ambient on va con\xc3\xa8ixer un empresari espanyol, Ricardo Soriano, que treballava a Fran\xc3\xa7a i que fabricava els millors motors de l\'\xc3\xa8poca per a aquestes embarcacions. El 1932, quan l\'empresa familiar ja comen\xc3\xa7ava a donar beneficis, Gir\xc3\xb3 i Soriano arribaren a un acord comercial per a construir els motors forabord per a llanxes Soriano als tallers d\'OSSA a Barcelona, ja que aquests disposaven dels millors utillatges de precisi\xc3\xb3. Per tal de promocionar aquests nous propulsors, els mateixos Gir\xc3\xb3 i Soriano varen participar en les proves m\xc3\xa9s importants de moton\xc3\xa0utica de l\'\xc3\xa8poca, obtenint-hi importants \xc3\xa8xits que ajudaren a donar a con\xc3\xa8ixer la marca: el 1934, Gir\xc3\xb3 fou finalista del Campionat del M\xc3\xb3n de moton\xc3\xa0utica als EUA i guany\xc3\xa0 el Gran Premi de Fran\xc3\xa7a; el 1935, fou segon al Campionat d\'Europa. Manuel Gir\xc3\xb3 s\'afeccion\xc3\xa0 tant a aquest esport que fou el soci n\xc3\xbamero 2 del Club N\xc3\xa0utic de Barcelona._NEWLINE_Temps a venir, Manuel Gir\xc3\xb3 aconsegu\xc3\xad implicar part de la seva fam\xc3\xadlia un nou projecte. La idea inicial era importar i comercialitzar motors d\'Anglaterra per, en un futur proper, passar a comercialitzar els seus propis vehicles. La seva afecci\xc3\xb3 per les motos, i el fet que ja disposava de la maquin\xc3\xa0ria adient gr\xc3\xa0cies a la fabricaci\xc3\xb3 dels motors forabord, el feren conv\xc3\xa8ncer el seu germ\xc3\xa0 Ernest de l\'oportunitat que tenien d\'iniciar la fabricaci\xc3\xb3 d\'aquesta mena de vehicles. Tots dos aconseguiren ajut econ\xc3\xb2mic de la resta de parents i el 1935 compraren la f\xc3\xa0brica d\'autom\xc3\xb2bils Nacional Pescara, amb seu al carrer Badal de Barcelona. Malauradament, poc despr\xc3\xa9s esclat\xc3\xa0 la guerra civil espanyola.\n_START_SECTION_\nAltres esports\n_START_PARAGRAPH_\nGran afeccionat a les curses de motocicleta, Gir\xc3\xb3 participava en tota mena de competicions de velocitat i pujades de muntanya, especialitzant-se en la conducci\xc3\xb3 de sidecars. El 1940, per exemple, amb l\'ajut de Jaume Pahissa munt\xc3\xa0 un motor Soriano/OSSA al bastidor d\'una BMW R-12 amb sidecar, que feia servir en les pujades de muntanya (amb els anys, arrib\xc3\xa0 a ser Campi\xc3\xb3 d\'Espanya de velocitat en sidecar, amb Pahissa de passatger). Durant una \xc3\xa8poca, fou directiu del Reial Moto Club de Catalunya._NEWLINE_El 1948 tamb\xc3\xa9 s\'interess\xc3\xa0 per l\'automobilisme: fou nov\xc3\xa8 al Gran Premi de Montecarlo (1949) i segon a la Copa dels Alps (1951) i a la Volta a Andalusia (1954). L\'\xc3\xbaltima prova en qu\xc3\xa8 particip\xc3\xa0 fou el 1954 al circuit de Montju\xc3\xafc, on aconsegu\xc3\xad la vict\xc3\xb2ria amb un Lancia Aurelia. A partir del 1955 compet\xc3\xad en diverses regates de velers i particip\xc3\xa0 en el Trofeu Comte de God\xc3\xb3. Com a reconeixement als seus \xc3\xa8xits, reb\xc3\xa9 la medalla al M\xc3\xa8rit Esportiu de la Direcci\xc3\xb3n General de Deportes.\n_START_SECTION_\nLes motocicletes OSSA\n_START_PARAGRAPH_\nUn cop acabada la guerra civil espanyola, Gir\xc3\xb3 reprengu\xc3\xa9 la seva idea de fabricar motocicletes. En els primers models que dissenyava hi muntava motors i caixes de canvi fabricats a Anglaterra, deixant per a m\xc3\xa9s endavant el seu projecte de producci\xc3\xb3 pr\xc3\xb2pia amb motor monocil\xc3\xadndric de quatre temps en les cilindrades de 250, 350 i 500 cc, aix\xc3\xad com motors de quatre cilindres i altres de m\xc3\xa9s econ\xc3\xb2mics de fabricaci\xc3\xb3 pr\xc3\xb2pia. El 1940 es present\xc3\xa0 el seu primer prototipus, dissenyat conjuntament amb Sebasti\xc3\xa0 Nadal, i el 1942 se\'n present\xc3\xa0 un altre a la Fira de Mostres de Barcelona, equipat amb motor de dos temps angl\xc3\xa8s Villiers de 125cc i una pot\xc3\xa8ncia de 4 CV, amb canvi de tres velocitats. Aquesta motocicleta obtingu\xc3\xa9 una gran acceptaci\xc3\xb3 per part del p\xc3\xbablic, tot i que no va evolucionar a causa de la situaci\xc3\xb3 econ\xc3\xb2mica del moment. Nom\xc3\xa9s es torn\xc3\xa0 a mostrar en una exposici\xc3\xb3 l\'any 1944. Aquell mateix any, Gir\xc3\xb3 havia aconseguit importar 300 volants magn\xc3\xa8tics Bosch, per\xc3\xb2 vista la no continu\xc3\xaftat en el subministrament opt\xc3\xa0 per malvendre\'ls a Montesa._NEWLINE_El 1948, finalment, es present\xc3\xa0 a la Fira de Mostres de Barcelona el segon prototipus de motocicleta, la primera que anava decorada amb el m\xc3\xadtic anagrama del tr\xc3\xa8vol de quatre fulles. Duia un motor inspirat en la DKW RT-125, tamb\xc3\xa9 de dos temps i 125cc, amb una pot\xc3\xa8ncia de 5 CV. Aquest model, anomenat 125 i conegut popularment com a Fuelles va passar definitivament a la producci\xc3\xb3 i el 1951 se\'n comen\xc3\xa7aren a vendre les primeres unitats, amb tant d\'\xc3\xa8xit que la demanda super\xc3\xa0 a la capacitat de producci\xc3\xb3 de la f\xc3\xa0brica. Acabava de n\xc3\xa9ixer la llegenda d\'OSSA, que havia de durar fins a la d\xc3\xa8cada de 1980.\n_START_SECTION_\nL\'amistat amb Francesc Xavier Bult\xc3\xb3\n_START_PARAGRAPH_\nGir\xc3\xb3 tenia for\xc3\xa7a punts en com\xc3\xba amb Francesc Xavier Bult\xc3\xb3 (cofundador de Montesa i posterior fundador de Bultaco): a banda de portar-se nom\xc3\xa9s cinc anys, tots dos pertanyien a l\'alta burgesia barcelonina, essent les seves respectives fam\xc3\xadlies propiet\xc3\xa0ries de sengles ind\xc3\xbastries t\xc3\xa8xtils. L\xc3\xb2gicament, doncs, ambdues fam\xc3\xadlies es coneixien i mantenien una bona relaci\xc3\xb3 comercial i personal, relaci\xc3\xb3 que en el cas de Manuel i Francesc Xavier esdevingu\xc3\xa9 amistat. Amb els anys, aquesta amistat seria determinant pel que fa al naixement de Montesa, ja que tots dos amics hi embarcaren a un altre conegut seu: Pere Permanyer, el futur accionista principal.'